
CLARE CONNELLY

Lengsel og begjær

Oversatt av Lena M. Bakke


Clare Connelly vokste opp i en familie med ivrige lesere i en småby i Australia. Mye av barndommen satt hun i et tre med en romantisk bok i hånden. Clare er gift med sin egen helt, og de bor i et hus nær sjøen med sine to barn. Man kan ofte se henne stirre ut i luften – et sikkert tegn på at hun er i samme verden som karakterene sine. Hun har en forkjærlighet for fransk mat og iskald champagne. Å skrive romantiske bøker er hennes livslange drøm.


Prolog

Det var den fjerde gangen han måtte fylle denne rollen, men utvilsomt ikke den siste. I de tre tidligere bryllupene hadde Santos Anastakos også måttet stille som forlover for faren, Nico, når han lovte nok en kvinne å elske henne resten av livet.

Selv om det liksom var en lykkelig begivenhet, klarte Santos knapt å tolerere farens tilbøyeligheter. Tilbøyeligheter som hadde fått ham til å gifte seg med ni kvinner, hvis man telte med dagens.

Det er annerledes denne gangen, Santos. Denne gangen er hun ʼden retteʼ.

Santos hadde for lengst gitt opp å protestere på farens latterlige ekteskapsavhengighet. Alt Santos kunne gjøre, var å skjerme Anastakos-formuen fra følgene av den uunngåelige skilsmissen. Det var smålig å tenke slike tanker i den fullstappede kirken mens Nico og den nyeste bruden forkynte sin ʼkjærlighetʼ for hverandre.

Hvordan kunne han unngå å spotte konseptet når han igjen og igjen hadde sett kjærlighet bli til hat og smerte? Hans egen mor hadde blitt felt av den neste Mrs. Anastakos da Santos bare var tre, og Santos hadde blitt sendt frem og tilbake mellom foreldrene de neste årene, før faren insisterte på å sende ham til en kostskole.

Da presten gledesstrålende erklærte det foreløpig lykkelige paret for mann og kone, skar Santos en grimase. Etter at farens tredje ekteskap endte i et særdeles bittert og offentlig brudd, hadde han lovet seg selv aldri å være dum nok til å gifte seg, eller ʼforelskeʼ seg, hva nå det måtte bety. Og i løpet av sine trettifire år hadde Santos aldri tvilt på den beslutningen. Ekteskap var for tullinger og håpløse romantikere, og han var heldigvis ingen av delene.

Tre måneder senere

«Ja?» Det ene ordet lød så spottende og utålmodig, med gresk aksent, at Amelia ble litt overrumplet selv om hun hadde forventet det. Hun stirret på mannen, Santos Anastakos, i flere sekunder. Et kort øyeblikk glemte hun hvorfor hun kom til den praktfulle eiendommen hans på den engelske landsbygden, fordi hun lynraskt registrerte flere ting.

Det var noe så pulserende og karismatisk ved mannen, så strålende og overveldende, at i et par sekunder kunne hun bare stirre før hjernen begynte å fungere igjen. Han var ikledd smoking, klar for en kveld på et sted enda mer storslått enn dette vakre, gamle landstedet.

«Mr. Anastakos?» spurte hun, selv om det selvsagt var ham. Hun hadde sett avisbilder av ham da Camerons mor døde. Da nyheten om at milliardæren hadde blitt far til et ukjent barn seks år tidligere, eksploderte.

«Ja?» Stemmen var fortsatt utålmodig. En lett bris, som avkjølte den varme sommerkvelden litt, grep det lange, mørke håret hennes og skjøv en lokk over ansiktet. Hun strøk den instinktivt bak øret.

«Vi må dra hvis vi skal rekke det.» En kvinnestemme runget gjennom huset, over marmorgulvet som glinset under Santosʼ håndsydde sko.

«Jeg har ikke hele kvelden», utbrøt han. Leppene strammet seg. «Har du gått deg bort? Har du fått motorstopp?» Øynene hans var mandelformet og omkranset av tykke, svarte vipper. Han var mørkhudet, men øynene hadde en praktfull blåfarge, på grensen til sølvaktig, med svarte flekker nær irisen.

«Overhodet ikke. Jeg kom for å snakke med deg.»

Blikket hans smalnet, og det var noe med kraften der som fikk den vanligvis ubevegelige pulsen hennes til å slå urovekkende raskt. Den slo enda raskere når blikket hans gled nedover, over den enkle rosa blusen hennes, til de kremfargede buksene som dekket de smale hoftene og beina.

«Har vi møttes før?» Han virket vaktsom, hun forsto ikke hvorfor.

«Nei, sir. Aldri.»

Lettelse. Hun lurte på hvor mange mennesker han hadde møtt når han trodde han kunne ha glemt henne. «Så hva kan jeg gjøre for deg?»

«Jeg er Amelia Ashford …»

«Ashford.» Hun så et lys gå opp for ham. «Den berømte miss Ashford?»

«Jeg vet ikke helt det.» Hun smilte selv om tanken på berømmelsen ga henne lyst til å gjemme seg. Berømmelse var grunnen til at hun hadde brukt bestemorens etternavn da hun tok denne lærerstillingen, fordi hun ville være kjent for jobben sin, intet annet.

«Du er Camerons lærer?»

«Ja.» Hun smilte kort. «Jeg må snakke med deg om sønnen din.»

Han rettet seg opp, som om han mislikte den beskrivelsen av forholdet deres. Amelia brydde seg ikke om rykter, selv om det var mange rykter om denne mannens forsømmelse av Cameron, og at han nektet å støtte Camerons mor. Men Amelia brydde seg kun om den lille gutten hun hadde blitt glad i. Kanskje hun var mer engasjert i Cameron enn normalt på grunn av det dårlige forholdet til hennes egne foreldre … eller, nei. Den lille gutten var spesiell og trengte forsvar og støtte nå som han sørget.

«Er det noe galt?»

Hun presset leppene sammen for ikke å virke stridslysten. Så vidt hun visste, hadde denne mannen veldig lite erfaring med barn generelt og sin egen sønn spesielt. Kanskje han ikke forsto hvor uvanlig det var at en barneskolelærer oppsøkte en forelder klokken åtte om kvelden.

Det var uvanlig, men Amelia hadde planlagt det slik i håp om å unngå Cameron. Hun ville ikke at den lille eleven skulle overhøre dem.

«Denne samtalen egner seg bedre innendørs. Kan jeg komme inn?»

Øyenbrynene hans trakk seg sammen, han virket både truende og dystert kjekk. Hun tenkte på hvor skremmende han måtte virke for noen som kanskje jobbet for ham eller trengte støtte karrieremessig. Heldigvis gjaldt ikke det Amelia. Hun kunne være profesjonell og selvsikker, kun motivert av bekymring for den unge eleven sin.

«Har du for vane å dukke opp uanmeldt hjemme hos elevene dine?»

«Overhodet ikke, sir, og det bør fortelle deg hvor viktig dette er.»

«Og akkurat hva er det som er viktig?»

«Sønnen din.»

Igjen virket han et kort øyeblikk irritert eller frustrert. «Barnepiken har lagt Cameron allerede. Hvis du ville treffe ham …»

Hjertet trakk seg sammen. Hun lukket øynene et øyeblikk for å legge lokk på følelsene. Det var nesten umulig når hun husket Cynthia McDowell, som hadde elsket og tilbedt sønnen, som hadde gjort opp for mangelen på penger med en overflod av kjærlighet og oppmerksomhet. At den lille gutten i løpet av bare to måneder skulle miste moren og få denne mannen som far, og deretter bli overlatt til en barnepike, var ufattelig!

Hun ble enda sikrere på at det var riktig å komme til Renway Hall så sent en fredags kveld. «Det er deg jeg vil snakke med, Mr. Anastakos.»

«Og det kan ikke vente til mandag?»

«Passer mandag deg bedre?»

«Ikke nødvendigvis.» Han trakk på skuldrene. «Jeg vet ikke om noe tidspunkt ville passe, ettersom jeg ikke aner hva du har kommet for å si.»

«Da må du bare stole på at jeg ikke ville ha kommet hvis det ikke var viktig.»

«Jeg stoler aldri på noen», svarte han silkemykt, men tok et skritt tilbake og slapp henne inn i hallen. «Men jeg er nysgjerrig.» Han kastet et blikk på klokken. «Jeg har fem minutter.»

Hun reiste bust og motsto bare så vidt trangen til å påpeke at en samtale om sønnens følelsesmessige helse og velvære var noe han burde bruke mer tid på. Det var viktig å fokusere på det hun ønsket, og en unødvendig krangel med denne mannen ville ikke hjelpe henne å nå målet.

«Bli med meg.» Han snudde seg og gikk nedover korridoren. Hun passerte en endeløs mengde av marmorfliser og vegger fulle av gamle kunstverk. Et av dem fikk henne til å stoppe.

«Dette er en Camareli.»

Selv om hun ikke så på ham, merket hun at han stoppet og snudde seg. Det var noe ved nærværet som preget luften rundt henne, hun trengte ikke å se ham for å vite at han beveget seg. Han var dynamisk og så praktfull at det nesten var bedøvende.

Bildet var av Jomfru Maria. Det var brukt sterke farger, men det var penselstrøkene som avslørte kunstneren før Amelia så den lille signaturen i det nederste høyre hjørnet.

«Ja, men vi er vel ikke her for å diskutere kunst, miss Ashford?»

Hun flyttet blikket mot ham. Hun kunne ikke forstå hvorfor pulsen gikk raskere og hjertet slo kollbøtte, men hun viste ingen følelser. «Nei, Mr. Anastakos. Det er vi ikke.»

Han gikk videre, gjennom to brede dører, inn i et rom med skinnmøbler og et flygel. Kunstverkene på veggene her var også i verdensklasse.

«Maria, Camerons lærer er her. Jeg trenger et par minutter.»

En praktfull blondine, ikledd en ettersittende rød kjole, beveget seg som en elegant ballerina da hun reiste seg fra den hvite skinnsofaen. Hun studerte Amelia slik Santos hadde gjort tidligere, men mens Santos blikk hadde virket hett, var kvinnens iskaldt.

«Men, kjæreste, vi kommer for sent», furtet hun.

Santos pustet tungt ut og virket irritert. «Det kan visst ikke vente. Ring på Leo, han lager en drink til deg.»

«Greit, men hadde jeg visst at dette ville medføre barnevakt og at jeg ble overlatt til meg selv, hadde jeg aldri kommet», klaget Maria og vendte Santos og Amelia ryggen.

Amelia hadde aldri sett en kvinne som lignet så mye på en Hollywood-stjerne. Alt ved henne var perfekt, fra kroppen til det skinnende håret, fra den plettfrie sminken til de skyhøye hælene og de manikyrerte neglene.

«Hun er veldig vakker», kommenterte Amelia da de fortsatte nedover korridoren.

«Ja», svarte Santos kort og stanset ved en annen døråpning. Denne gangen kom de inn på et kontor, med moderne møbler og datamaskiner, og flere kunstverk.

Han lukket døren bak dem, og av en eller annen grunn skvatt Amelia litt.

«Så, miss Ashford? Du har min fulle oppmerksomhet, hva vil du snakke om?»

Han gestikulerte mot en av stolene ved pulten. Hun satte seg og betraktet ham da han stanset ved en minibar og skjenket to glass med whisky. Da han ga henne det ene glasset, berørte fingertuppene deres hverandre.

«Takk.» Hun holdt whiskyen med begge hender uten å drikke. Hun hadde aldri vært spesielt begeistret for alkohol og rørte det sjelden, utover et par slurker vin ved en spesiell middag eller champagne på julaften.

Santos, derimot, slukte halvparten av whiskyen før han støttet seg mot pulten, og sto dermed mye nærmere enn forventet. De lange beina var rett til høyre for henne, så hun kunne berøre dem hvis hun ønsket.

Den tanken skjøv henne ut av likevekt på en måte hun aldri hadde opplevd før. Hun hadde vært på et par stevnemøter, men det hadde vært mer akademiske øvelser, noe Brent innstendig oppfordret henne til, men som hun aldri fant behagelig eller morsomt.

Du må gi det tid, Millie. Bli kjent med fyren, oppdage de gode sidene. Bare la deg rive med!

Men alle stevnemøter endte på samme måte. Amelia kjedet vettet av seg. En kavaler hadde kjedet henne så voldsomt at hun nesten hadde sovnet ved bordet. Det var sjelden at hun tenkte over intellektet sitt, men som et vidunderbarn, som fikk oppleve noen av verdens mest fremragende hjerner i veldig ung alder, hadde hun aldri utviklet noen interesse for tørrprating. Og spesielt ikke med menn som tydelig var mer opptatt av de mer fysiske sidene ved henne.

Tanken på stevnemøter ga henne gysninger, men det forklarte ikke hvorfor hun ble hetere i Santos Anastakosʼ nærhet.

Jo raskere hun ble ferdig med dette, jo bedre. Hun måtte tale Camerons sak og deretter dra.

Men før hun rakk å si noe, kom Santos henne i forkjøpet. Blikket hans gled nysgjerrig over henne, og blodet hennes bruste enda hetere.

«Hvor gammel er du?»

«Unnskyld?»

Han virket skeptisk. «Du virker for ung til å være lærer.»

Hun strøk fingeren langs kanten av whiskyglasset. «Jeg har jobbet på Elesmore i litt over tre år.»

Hun brydde seg ikke om vantroen hans. Hun trengte ikke å forklare ham at hun hadde tatt sin første grad i fysikk som elleveåring, den andre graden som trettenåring og en doktorgrad da hun var femten, for deretter å ombestemme seg fullstendig og avgjøre at hun ville bli lærer. Han trengte ikke å vite at hun var ferdig med lærerutdanningen da hun var seksten, og at hun deretter hadde reist et par år, og så snakket med flere forskjellige byråer før hun endelig takket ja til stillingen på en liten, lokal barneskole på den betingelse at de ikke avslørte hvem hun var.

Anonymitet hadde vært målet hennes. Noe normalt etter et helt liv under konstant press.

«Og det gjør deg …?» spurte han og tok enda en slurk av whiskyen. Halsen beveget seg da han svelget, hun stirret på huden der, dekket av mørk og tykk skjeggstubb. Den ville føles stri hvis hun strøk fingrene over den.

Den tanken overrasket henne, og hun så vekk.

«Alderen min er irrelevant», sa hun lavmælt og strammet grepet rundt glasset. Hun var nervøs! Amelia hadde ikke forventet det, men nå da hun satt på denne mannens kontor, omringet av bevis på hans suksess, var det umulig å overse hvor dynamisk og mektig han var.

«Greit, la oss snakke om det som er relevant», svarte han kaldt og distansert, som om hun kastet bort tiden hans.

«Mr. Lacombe fortalte at du planlegger å ta Cameron ut av Elesmore. Og at du ikke bare skal ta ham ut av skolen han har gått på siden han var tre, men at du også skal flytte ham til Hellas når semesteret er over.»

Det ble ubehagelig stille, og Amelia hørte ingenting annet enn det hardt bankende hjertet.

«Og …?» sa han slepent mellom harde og forlokkende lepper, som hun var mer oppmerksom på enn hun ønsket.

«Og? Er det sant?»

«Tror du skolens rektor løy for deg?» spurte han ertende og antydningsvis sarkastisk. Hun trodde ikke han mente å være uhøflig, men allikevel ble hun påvirket.

Kinnene hennes ble hete. Hun var ikke vant til å bli behandlet som en tulling. Hun ga ham et sint blikk, men presset frem et smil. «Jeg håpet at han tok feil.»

«Han gjorde ikke det.» Santos flyttet litt på seg, så kneet hans strøk mot hennes. Det var som å bli truffet av tusen volt med elektrisitet. Hun stirret overrasket på ham, en reaksjon hun ikke var erfaren nok til å skjule, og så det funderende blikket hans. Hun lukket øynene kort før hun så vekk igjen, men ikke raskt nok. Han hadde sett reaksjonen hennes og lurte på hva den skyldtes.

Flott.

Hun var den rake motsetningen til den verdensvante skjønnheten nedi korridoren. Mens Maria var praktfull og elegant, følte Amelia seg gammeldags, kjedelig og ute på dypt vann i en samtale med en mann som denne. Kneet hans hadde rørt ved hennes, og magen slo salto! Så latterlig!

«Når skoleåret er over, flytter Cameron til Agrios Nisi med meg.» Han snakket som om han ikke hadde fått med seg berøringen mellom dem, som om blodet hans ikke bruste vilt.

«Hvorfor det?»

«Fordi jeg bor der. Og jeg er visst nok faren hans.»

Hun overså den siste kommentaren. «Men hva venter ham på Agrios Nisi?» Ordene var uvanlig ampre, men Amelia kunne ikke la være. Helt siden rektoren fortalte henne om planene, hadde hun vært på randen av panikk. Det var ikke riktig å flytte Cameron vekk fra alt og alle han kjente. Den lille gutten fortjente mer, spesielt nå. Hun visste bedre enn noen hvordan det var å bli flyttet fra det ene stedet til det andre.

«Bortsett fra milevis med perfekt kystlinje og muligheten for den typen barndom alle gutter ville drepe for?»

En kort latter unnslapp henne. «Det han trenger, Mr. Anastakos, er å være her, spesielt nå.» Hun trakk pusten i et forsøk på å roe hjertet, uten å lykkes. «Han har allerede mistet så mye i år. Å ta ham vekk fra vennene som elsker ham, og en lærerstab som også gjør det …» Halsen snørte seg sammen ved tanken på hvor mye Cameron betød for henne. «Det vil påføre en gutt som allerede har lidd så mye, enda mer traume. Jeg forstår at du og Cynthia ikke direkte sto på god fot, men det bør ikke Cameron straffes for. Han fortjener at du gjør det som er best for ham og lar ham være her. Det er det minste du kan gjøre.»

«Forholdet mitt til Camerons mor angår ikke deg.»

Amelias blikk smalnet. «Nei, men hvordan du behandler Cameron angår meg.»

«Og når det gjelder Cynthia», fortsatte han som om hun ikke hadde sagt noe. «Forholdet var verken vennskapelig eller noe annet. Sannheten er vi knapt kjente hverandre.»

Den sterile beskrivelsen av kvinnen han hadde fått barn med, sjokkerte Amelia. «Det kan så være, men dere kjente hverandre godt nok til å bli foreldre, og nå er Cameron alt du har igjen. Han fortjener mer enn dette.»

Det ble stille. Santos stirret på henne med marineblå øyne, den mørke huden ble rødere langs de skarpe kinnbeina. Han virket så sint og avvisende at Amelia nesten angret på at hun hadde kommet hit.

Nesten, men ikke helt.

Cameron fortjente at noen kjempet for ham. Som seksåring var han altfor ung til å forstå hvordan de voksne hadde sviktet ham, men Amelia gjenkjente oppførselen, og selv om hun vanligvis ikke blandet seg inn, var dette annerledes. Cameron var annerledes.

Hun nektet å svikte ham.

«Mener du at det er galt av meg å ta ham vekk herfra?» Santos reiste seg med sine nesten to meter, og kikket rasende ned på den spedbygde læreren. Det var ikke bare hennes feil. Han hadde vært sint i flere uker nå, helt siden han fikk vite at en kvinne han tilbrakte to netter med for sju år siden, hadde født barnet hans, men aldri engang hintet om at gutten fantes. Han hadde blitt nektet muligheten til å bli kjent med sin egen sønn, før Cynthia døde og både Cameron og Santos ble kastet ut på dypt vann.

«Ja.» Hun møtte ikke blikket hans. Det var en frustrerende uvane hun hadde hatt helt siden han åpnet døren og fant henne på dørstokken. I det ene øyeblikket var hun selve symbolet på forsagthet, og i det neste freste hun av lidenskap, og truet nærmest med barnevernet eller hvem det nå var som tok seg av uegnede foreldre i dette landet.

I det minste forsøkte hun ikke å skjule noe. «Og du mener at du har rett til å komme hit og irettesette meg angående valgene jeg gjør for sønnen min?»

Hun kastet et blikk mot ham, på haken hans, før hun igjen så vekk. Fingrene hans sitret etter å gripe haken hennes og trekke den mot seg, for å tvinge det trassige blikket mot hans.

«Når det så åpenbart er i strid med det som er best for ham? Ja, sir, det mener jeg.»

En muskel strammet seg i kjeven han, og han slet med å kontrollere følelsene. «Han er min sønn. Jeg kan gjøre hva i helvete jeg vil.»

«Selv om det vil gjøre ham vondt?» svarte hun hissig, og noe rykket til i brystet hans. Interesse og nysgjerrighet iblandet et støt av følelser.

«Morens dødsfall gjorde ham vondt», sa Santos lavmælt. «At moren valgte å holde ham hemmelig for meg, gjorde oss begge vondt på så mange måter. Jeg gjør bare det jeg ville ha insistert på for seks år siden, hvis Cynthia hadde fortalt meg om graviditeten.»

«Jeg er ikke interessert i det.» Læreren presset leppene sammen og virket så snerpet at det var merkelig forlokkende. Hvis det var sant, var hun helt ulik alle andre i livet hans etter at Camerons eksistens ble avslørt. Alle ville vite mer om det hemmelige barnet. «Men jeg forstår at smerten hans ikke er din feil», vedgikk hun etter et øyeblikk.

«Så sjenerøst av deg.» Han nippet til whiskyen før han satte fra seg glasset og la armene i kors.

Hun var definisjonen på kjedelig. Så veldig engelsk, slik Cynthia hadde vært, med den stive aksenten og distanserte holdningen. Men mens Cynthia hadde vært vakker og flørtende, så Amelia Ashford ut som hun heller ville slepes over brennende kull enn å tilbringe enda et minutt på kontoret hans.

Bortsett fra da knærne deres strøk mot hverandre. Hun hadde rykket til, og en lyd som nesten lignet et stønn, hadde unnsluppet henne. Var det mulig at denne kvinnen ikke var så iskald som fasaden tilsa?

«Hadde ting vært annerledes, hadde du kanskje oppdratt ham i Hellas, men det er ingen vits å snakke hypotetisk. Cameron er engelsk. Han har bodd her hele livet og aldri engang vært i utlandet. Livet hans har forandret seg så mye siden ulykken. Han hadde et veldig nært forhold til moren, og hver dag uten henne er vanskelig for ham.» Den milde stemmen virket halvkvalt. «Kanskje flyttingen med tiden ikke vil bli så overveldende for ham, når sjokket har blitt mindre og han kjenner deg bedre. Men nå? Jeg mener helt oppriktig at du vil gjøre sorgen ti ganger verre. Det er ikke rettferdig, Mr. Anastakos.»

«Rettferdig?» Selv om han forsto logikken, skjøt vantroen gjennom ham. «Mener du at det å få et lite barn i fanget, et barn jeg ikke ante eksisterte for seks uker siden, og så bli forventet å vite hva som er rett og galt for ham, er rettferdig?»

«Nei», svarte hun lavmælt. «Ingenting ved denne situasjonen er rettferdig, men du er den eneste som kan gjøre noe for Cameron. Akkurat nå trenger han at vi alle hjelper ham. Du kan ikke ta fra ham alt han kjenner, alle som kjenner ham. Han fortjener mer enn det.»

«Sønnen min er en Anastakos. Vi har bodd og dødd på Agrios Nisi i mange generasjoner, og han er ikke noe annerledes.»

Blikket hennes gnistret hissig igjen. Øynene var store og brune og hadde en overraskende styrke. «Kanskje ikke, men jeg ber deg gi ham tid. Hvordan kan det skade å la ting være som de er et år til? La ham søke trøst hos medelevene han har kjent siden barnehagen, hos foreldrene til venner som kjenner og er glad i ham, hos lærere som …»

«Ja, du er glad i ham», skjøt Santos inn og lurte på hvorfor den lidenskapelige bønnen irriterte ham. «Du sa det.» Han stirret hardt på henne. «Du er glad i sønnen min?»

Huden hennes ble litt rødere. «Jeg er glad i alle elevene mine.»

«Så da gjør du dette ofte? Oppsøker hjemmene deres og anklager foreldrene for å oppføre seg feil?»

Kinnene hennes ble mørkere da hun reiste seg og svelget tungt. «Jeg beklager hvis jeg har fornærmet deg.» Ordene var arrogante. «Jeg ville aldri tilgi meg selv hvis jeg ikke ba deg ombestemme deg. Cameron fortjener det av meg.»

Hun sto rett foran ham, tå mot tå, men hun var nesten tretti centimeter kortere, så hun måtte legge hodet bakover for å møte blikket hans. «Han fortjener mer enn dette.»

Ordene virket anklagende, og noe buktet seg gjennom ham, noe som stammet fra maskulin stolthet og eldgamle urinstinkter.

Fordømmelsen hennes fikk brystet hans til å stramme seg, og han følte en trang til å motbevise de enkle anklagene, til å protestere på fordømmelsen og få henne til å forstå at den siste halvannen måneden hadde vært et slags helvete på jord for Santos også. Å få et barn? Det var noe han hadde sverget aldri skulle skje. Han hadde en halvbror som kunne videreføre slektsnavnet. Santos var fri til å være enslig, slik han alltid hadde likt det. Å få Cameron presset på seg helt ut av det blå, produktet av en to netters affære med en kvinne han for lengst hadde glemt, var som en dynamittgubbe som eksploderte i ansiktet hans.

«Fortell meg, Amelia Ashford», sa han hånlig. «Hvorfor er du en ekspert på dette? Har du barn?»

Kinnene hennes hadde nå den samme ferskenfargen som himmelen utenfor vinduet, og øynene var mørkere enn de solmodne olivenene som vokste vilt på Agrios Nisis sørside.

«Nei.» Hun åpnet munnen for å si mer, men Santos var ikke interessert. Han trykket fingeren mot leppene hennes, og med det samme huden hans traff munnen hennes, strammet noe seg i magen hans, og skrittet hardnet.

Øynene hennes var store, og leppene skilte seg med noe som måtte være et ufrivillig sukk. Pusten hennes la seg varmt rundt fingeren hans, fristelsen var nesten umulig å ignorere. Han ville stikke fingertuppen inn i munnen hennes, for å se de fyldige, røde leppene legge seg rundt den mens de store øynene stirret inn i hans.

Christos, hva foregikk? Hun var virkelig ikke hans type, og hun hadde kun kommet hit for å irettesette og fornærme ham. Kanskje var det de utfordrende ordene som ga ham lyst til å svare på en helt annen måte. Å trekke kroppen hennes mot sin, senke munnen og ta hennes, dominere henne og besvare spørsmålene hennes og anklagene, alt på en gang …

«Nei?» Han flyttet fingeren sin, men senket den ikke helt. I stedet trakk han den over kinnet hennes, før han strøk tommelen over underleppen og la hånden mot siden av ansiktet, for å holde henne under seg, tvinge henne til å møte blikket hans.

Hun svelget tungt, han følte bevegelsen i kjeven hennes. «Jeg har ingen barn. Men jeg kjenner Cameron.»

Ordene var hese og tykke. Begjæret gjorde dem mer oppstyltede enn de tidligere verbale piskeslagene.

Leppene hans vred seg i en taus anerkjennelse av det. Han var ikke interessert i å diskutere overraskelsesbarnet sitt med denne kvinnen lenger. Han flyttet kroppen sin så vidt forover, nok til at han kunne føle de myke og overraskende store brystene mot brystkassen.

«Jeg …»

«Ja, Amelia?» Hva i helvete holdt han på med? Lekte med ilden. Hun var hans sønns lærer. Selv om Santos Anastakos kanskje var beryktet som milliardærplayboyen i sladrepressen, visste han alltid hvor grensen gikk. Han hadde aldri involvert seg med noen av sine ansatte. Denne kvinnen jobbet ikke direkte for ham, men det var ikke så enkelt heller. Hun hadde kommet med bekymringer angående sønnen hans, og han forvandlet det til et sensuelt katt- og mus-spill, for han likte hvordan hun sparret med ham, selv om han mislikte anklagene. Dette var ikke noe stevnemøte, eller et tilfeldig møte i en hotellbar. Hun var hans sønns lærer, så hvorfor var han plutselig overveldet av trangen til å elske med henne?

Maria ventet for pokker på ham i det andre rommet, og det var ingen tvil om hvordan hun ønsket at kvelden skulle ende. Hvis han ville ha sex, så hadde han den muligheten, men dette dreide seg ikke om å dekke et fysisk behov. Det var noe ved akkurat denne kvinnen som var forlokkende, som fikk ham til å begjære henne med en intensitet som han ikke hadde følt på lenge, kanskje aldri.

Amelia rynket pannen, og han visste at han burde trekke seg unna og høflig si takk for besøket, men kom ikke for pokker og si hvordan jeg skal oppdra det helsikes barnet mitt. Men han ville ikke at hun skulle dra. Plutselig føltes Marias erfarne flørting som en renneløkke rundt halsen, og alt han kunne tenke på, var denne kvinnens lidenskap og styrke.

Hvis hun reagerte så tydelig når knærne deres strøk mot hverandre, hva ville hun føle hvis han kysset henne? Han senket hodet litt, som om han vurderte konsekvensene av det. Hun luktet honning og bringebærblomster. Det minte ham om en hekk langs grensen av eiendommen hans, solvarm og søt.

Øynene hennes ble store, kanskje ante hun hva han planla. Hun la en hånd mot brystkassen hans, blikkene deres møttes. Han stålsatte seg og forventet å bli skjøvet vekk. Det ble han ikke. Fingrene hennes strammet seg rundt tøyet, så hun kunne holde ham der. Hun pustet tungt ut, flere ganger. Han følte hvert åndedrag, og da brystvortene strammet seg mot brystkassen hans, måtte han kvele et gutturalt stønn.

Dette var i ferd med å gå for langt.

«Jeg vil ikke diskutere sønnen min med deg, Amelia.»

Igjen kjente han henne svelge. «Hvorfor ikke?»

Han klarte knapt å tenke klart. Hodet var fullt av fantasier om å kysse henne, få stryke tungen over leppene hennes før han stakk den inn i den varme, våte munnen. Å få vikle fingrene inn i håret og legge hodet hennes bakover så han hadde fri tilgang til munnen, halsen, brystkløften …

Hvorfor ikke? Det var et godt spørsmål. Et han ikke ønsket å besvare.

Fordi alt jeg kan tenke på nå, er deg.

Så latterlig!

Åndedrettet hennes var varmt, hvert pust strøk mot halsen hans. Hun luktet søtt.

«Jeg bryr meg om Cameron.» Stemmen skalv like mye som kroppen. «Jeg kom hit fordi jeg tror han er en liten gutt som har fått sin verden rystet til det ugjenkjennelige, og hvis du tar ham ut av skolen, vekk fra vennene og meg, fra England, vil du gjøre det nesten umulig for ham å komme over det.»

Talen hennes var god, men trengte knapt gjennom tåken i hjernen hans.

«Vi kan ikke bli her.» Han sa ordene like mye for sin egen skyld som hennes.

«Ikke for alltid.» Hun løftet hånden fra brystkassen hans, som om hun ikke hadde skjønt at hun fortsatt berørte ham. Hun senket den, men ble stående. Kroppene deres var fortsatt forent av en sterk og usynlig kraft. «Bare til han har kommet over den forferdelige sorgen.»

Han fikk vondt i magen. Ja, sønnen hans sørget, og Santos ante ikke hvordan han skulle hjelpe ham. Han ante ingenting om å være far, og i hvert fall ikke hvordan han kunne hjelpe sønnen gjennom dette følelsesmessige traumet.

«Jeg vil gjøre det jeg tror er best for sønnen min.» Erklæringen var mer for hans egen skyld enn hennes. Han lurte på hvorfor han ikke gikk unna, men selv om han visste at han burde det, presset kroppen hans seg forover, hodet hans senket seg, som om leppene hennes var magneter som trakk ham nærmere.

«Så du blir værende i England?» Det var sterke ord, men hun svelget dem raskt. Leppene hennes var så perfekte.

«Og vil du at jeg skal bli, miss Ashford?»

Øynene hennes lukket seg, og en lavmælt lyd unnslapp henne. Så blunket hun raskt før hun igjen møtte blikket hans, med noe som lignet panikk. Reaksjonen hennes var fascinerende. Hun var som en liten sommerfugl, så fin og bevegelig, så vanskelig å fange.

«Det dreier seg ikke om hva jeg ønsker, ei heller om hva jeg mener du burde gjøre.»

«Løgner.» Han lo, dypt og hest.

Det så ut til å ryste henne, vekke henne fra en slags drøm. Ansiktet hennes strammet seg og ble uleselig. «Greit. Jeg vil at du setter din sønns behov foran dine egne. Det passer sikkert deg godt å forlate England. Det vil være mye lettere for deg å fortsette livet ditt i Hellas. Men Camerons beste er å forbli her.» Og, som for å understreke følelsene hennes, gikk hun litt unna. Noe han burde ha gjort for lenge siden.

Bare de røde kinnene avslørte at hun fortsatt var opphisset, at hun følte noe for ham. På alle andre måter virket hun iskald.

Fascinerende.

Han betraktet henne, men gjorde som henne og la lokk på begjæret som hadde rast i kroppen bare noen sekunder tidligere. Han visste ikke hva som hadde gått av ham. Denne kvinnen var hans sønns lærer! Og absolutt ikke hans type.

Dessuten hadde hun kommet i et forsøk på å styre livet hans, noe Santos aldri verdsatte.

Et lavmælt sukk trakk blikket hans mot henne igjen. «Jeg ber deg bare tenke på hva du ville ønske hvis du var ham. Når hele verdenen din er preget av en ufattelig sorg. Spør deg selv hva du ville trengt, og gjør det, Mr. Anastakos.»

Hun brukte etternavnet hans som et skjold, presset det mellom dem for å minne ham på at de var to fremmede, ingenting mer.

Og hun hadde rett. Han ante ikke hvorfor han hadde reagert så impulsivt, i strid med all sunn fornuft, men det hadde vært galt.

«Jeg skal gjøre det rette for ham», fastslo han alvorlig.

«Jeg håper det.» Hun stirret på ham i flere sekunder, og han sto helt stille og lurte på om hun ville komme nærmere, om hun tenkte på ham, om hun ønsket at han skulle gi etter for impulsene og kysse henne. Men så blunket hun, ristet på hodet og presset frem et anstrengt smil.

«Kos deg på stevnemøtet.»

Han senket hodet, som for å nikke, men skjulte egentlig tankene sine.

Santos hadde kanskje blitt kalt milliardærplayboyen i mange år, men han hadde en striks moral som alltid styrte hvordan han behandlet kvinner. Hvis faren hadde lært ham noe, og han hadde virkelig lært mye av faren, i all hovedsak hvordan han ikke skulle oppføre seg, så var det at kvinner fortjente respekt. Han lå aldri med en kvinne som ikke ønsket akkurat det samme som ham, og han lå aldri med en kvinne mens en annen ventet i naborommet. Et kort øyeblikk skammet han seg.

«Så da har du sagt det du hadde å si?»

«Og jeg håper du hørte det.» Stemmen var kald, men det var bekymring der også, som om hun håpet at han ville følge rådet hennes, men tvilte på det.

Han holdt blikket hennes en lang stund, ingen av dem ville se vekk, men denne gangen fant han styrken til å bryte forbindelsen.

«Så god kveld, miss Ashford.»

Avskjeden hans var like kjølig som hennes egne ord, men det ga ham ingen tilfredsstillelse. Hun virket såret, og han krympet seg innvendig og fulgte henne med blikket da hun gikk mot døren. Da hun grep dørhåndtaket, snakket han igjen. «Takk.» Hun vred så vidt på hodet, nok til at han så haken heve seg stolt. «For at du bryr deg om Cameron, mener jeg.»

Et kort nikk, og så var hun borte. Døren lukket seg stille bak henne. Han satte seg tungt på stolen bak pulten.

Maria kunne vente et øyeblikk eller to. Santos ville ikke at hun skulle se ereksjonen som presset mot buksene hans, at begjæret etter en annen kvinne gjorde ham nesten desperat. Han forsøkte å forstå hvordan en spedbygd, prippen lærer kunne drive ham til vanvidd med den skarpe tungen sin.

*

Amelia stirret i taket, ute av stand til å sove. Helt siden hun forlot Renway Hall flere timer tidligere, hadde hun vært urolig og frustrert.

Kroppen føltes annerledes. Levende på et annet kosmisk plan, en slags hyperoppmerksom tilstand hvor alt virket mer fargerikt og skarpere. Hun hadde gjort det hun vanligvis gjorde om kvelden. En lett middag, femten minutter meditasjon og så en time med Hayashi-analysen. Vanligvis ble hun oppslukt av det. Den detaljerte analysen av stjerneradier og stjernedannelser strakte hjernen hennes på en måte hun trengte, etterfulgt av en rask utveksling av meldinger med Brent, vanligvis om hennes jobb eller hans, før hun stupte til sengs, utmattet og tilfreds.

Men ikke i kveld.

I kveld hadde Amelia spist bare halve middagen, hun klarte ikke å presse noe ned i en mage som allerede var full av klumper og sommerfugler. Hvert regnestykke hun hadde gjort i Hayashi-analysen, hadde tatt dobbelt så lang tid som vanlig. Hun hadde gjort samtalen med Brent kort og skyldt på hodepine.

Men hun hadde ikke vondt i hodet, hun hadde vondt i kroppen. Hun skalv av et begjær hun aldri hadde opplevd før. Når hun lukket øynene, så hun ham. Når hun trakk pusten, kjente hun duften hans. Hun lå på sengen og husket den myke berøringen hans mot leppene, følelsen av kroppen hans som strøk mot hennes. Fingertuppene skalv da hun løftet dem til leppene nå.

Han hadde nesten kysset henne, det var hun sikker på. Hun hadde ingen erfaring med sånt, men kun en idiot ville ha oversett de tegnene. Hodet hans hadde senket seg, øynene hadde vært fulle av følelser, av begjær.

Noe rullet gjennom henne. Verkingen ble verre. Begjæret vokste. Alt hun ønsket, var å reise seg fra sengen og dra hjem til ham.

Og hva ville han si hvis hun dukket opp på dørstokken hans, kledd slik?

Hun kastet et sørgmodig blikk på pyjamasen sin. Den hadde den velkjente romfartsorganisasjonslogoen på høyre bryst, var en størrelse for stor, med en ufattelig kjedelig gråfarge. Det måtte være det minst forførende plagget noensinne.

Hun slengte hodet mot puten og stirret i taket igjen. Han var sikkert utrolig erfaren med kvinner. Hadde han merket hvor uerfaren hun var? Hadde han forstått at hun aldri hadde blitt kysset? Ville han engang ha sett på henne slik hvis han hadde visst at hun var jomfru?

Selvsagt ikke.

Kvinnen som hadde ventet på ham hadde vært den typen kvinne han var vant til. Vakker og utvilsomt verdensvant og erfaren. Kanskje hadde han trodd Amelia var samme type.

Men det var hun overhodet ikke. Hun måtte skyve Santos Anastakos ut av tankene en gang for alle. De ville aldri passe sammen.

